yádyr̥kto bhūríti caturgr̥hītamā́jyaṃ gr̥hītvā gā́rhapatye juhavatha yádi yajuṣṭo bhúva íti caturgr̥hītamā́jyaṃ gr̥hītvā̀gnīdhrī́ye juhavathānvāhāryapácane vā haviryajñe yádi sāmataḥ sváríti caturgr̥hītamā́jyaṃ gr̥hītvā̀havanī́ye juhavatha yádyu ávijñātamásatsárvāṇyanudrútyāhavanī́ye juhavatha tádr̥gvedénaivárgvedám bhiṣajyáti yajurvedéna yajurvedáṃ sāmavedéna sāmavedaṃ sa yáthā párvaṇā párva saṃdadhyā́deváṃ haiva sa sáṃdadhāti yá etā́bhirbhiṣajyatyátha yo hā́to'nyéna bhiṣajyáti yáthā śīrṇéna śīrṇáṃ saṃdhítsedyáthā vā śīrṇé garámabhinidadhyā́devaṃ tattásmādevaṃvídamevá brahmā́ṇaṃ kurvīta nā́nevaṃvidam